KIRJALLINEN KYSYMYS E-3353/98

esittäjä(t): Maartje van Putten (PSE) komissiolle

(16. marraskuuta 1998)

Aihe: Siirtogeenisten kasvien risteyttäminen niille sukua olevien ei-siirtogeenisten ruokakasvien kanssa

Onko komissio tietoinen, että siirtogeenisillä kasveilla tehdään kenttäkokeita, joissa käytetään geenirakenteita, jotka saattavat kulutettaessa merkitä mahdollista vaaraa ihmisten terveydelle?

Onko komissio tietoinen mahdollisuudesta, jonka mukaan tällaiset geenirakenteet saattavat risteytyksen yhteydessä siirtyä vahingossa ei-siirtogeeniseen, samaa sukua olevaan ruokakasviin?

Aikooko komissio tehdä direktiivin 90/220(1) tarkistuksen yhteydessä ehdotuksia toimiksi, joilla estetään risteytykset kenttäkokeiden vaiheessa niin kauan, kun ei vielä ole varmuutta kyseisen geenirakenteen ja ilmentyneiden tuotteiden eri muunnelmien vaikutuksesta elintarvikkeiden turvallisuuteen?

Komission jäsenen Ritt Bjerregaardinkomission puolesta antama vastaus

(8. tammikuuta 1999)

Geneettisesti muunnettujen organismien tarkoituksellisesta levittämisestä ympäristöön annetussa direktiivissä 90/220/ETY säädetään geneettisesti muunnettujen organismien (GMO:iden) tarkoituksellisesta levittämisestä ympäristöön tutkimus- ja kehittämistarkoituksessa (kenttäkokeissa). Direktiivin mukaan jäsenvaltioiden on huolehdittava, että kaikki tarpeelliset toimenpiteet toteutetaan sellaisten ihmisten terveydelle ja ympäristölle haitallisten vaikutusten välttämiseksi, joita GMO:iden tarkoituksellinen levittäminen voi aiheuttaa.

GMO:iden tarkoituksellinen levittäminen tutkimus- ja kehittämistarkoituksessa on sallittua vain perusteellisen vaaranarvioinnin jälkeen. Direktiivin nojalla vaaranarvioinnissa on otettava huomioon kaikki arvoisan parlamentin jäsenen mainitsemat asiat. Lupa GMO:iden levittämiseen annetaan vain, jos ei ole mitään syytä uskoa, että siitä aiheutuisi haitallisia vaikutuksia ihmisten terveydelle ja ympäristölle. Jos vaaranarvioinnin perusteella katsotaan tarpeelliseksi vaatia toimenpiteitä geenien siirtymisen minimoimiseksi, kuten turvallisuuden takaavaa eristämistä, nämä toimenpiteet ovat luvan saannin edellytyksenä.

Vuodesta 1986 lähtien komissio on käyttänyt 31 miljoonaa ecua biologista turvallisuutta koskevaan tutkimukseen, jossa on käsitelty GMO:iden mahdollisesti aiheuttamia vaaroja ihmisten terveydelle ja ympäristölle. Tutkimusten tulokset osoittavat, että geneettisen muuntamisen teknologia ei sinänsä ole vaarallinen. Teknologian soveltamisesta aiheutuvat vaarat riippuvat siitä, millaisia ominaisuuksia kasville on annettu. Tutkimustyöstä saatavat tiedot vahvistavat tieteellistä pohjaa, jota tarvitaan GMO:iden vaarojen riittävään arviointiin.

Direktiivin 4 artiklan 3 kohdan mukaan viranomaisten on järjestettävä tarkastuksia ja tarpeen mukaan muita valvontatoimia sen varmistamiseksi, että direktiiviä ja sen nojalla myönnettyjä lupia noudatetaan.

Komission ehdotuksessa direktiivin 90/220/ETY muuttamisesta(2) pyritään ylläpitämään GMO:iden tarkoituksellisen päästämisen vaarojenarvioinnin korkea vaatimustaso ja siten suojaamaan turvallisuus ympäristön ja ihmisten terveyden kannalta. Muutoksella pyritään myös yhdenmukaistamaan vaarojen arviointia ja lisäämään tehokkuutta ja avoimuutta, jotta suuren yleisön luottamus sääntelyjärjestelmään vahvistuisi pitkällä aikavälillä.

(1) EYVL L 117, 8.5.1990, s. 15.

(2) KOM(98) 85 lopullinen.